ሌላው ኮሬብ የሚባል ዋሻ ውስጥ አዳም ተቀበረ ይላል። በእርግጥ በሲናይ በረሃ አካባቢ ኮሬብ የሚባል ቦታ አለ፤ ግን በተመሳሳይ ይህ ቦታ ኢትዮጵያ ውስጥም አለ። ሌላው ኖህ መርከቡን ያሳረፈው አራራት ተራራ ላይ ነው ይላል። አራራት ተራራን ለመፈለግ ወደ ቦታው ሄጄ ነበር፤ በታንኳ ጣናን አቋርጬ። አራራት ተራራ የሚባለውን ሳገኘውና አቀማመጡን ሳጠናው፣ ለመርከብ ማሳረፊያነት በአናቱ ላይ ምቹ ሜዳ አለው። ኖህ ወይን ጠጅ ጠጥቶ ሰክሮ ነበር ይላል፤ መጽሐፍ ቅዱስ። በእርግጥም ቦታው የወይን ጠጅ ፍሬ ለማብቀል ተስማሚ ነው። አሁንም አትክልቶችና ጌሾ ይበቅልበታል። ከዚሁ ማስረጃ ሳልወጣ፣ አዲስ ዓመትን አበቦች አብበው አከበረ፤ የእንጨት መስዋዕትም አደረገ ይላል። ይሄ እንግዲህ ዛሬ በመላ ኢትዮጵያ ያለው የአዲስ ዓመት መቀበያ ሥርዓት፣ ከየት መጣነትን ሊያስረዳ ይችላል። በኋላ ወደ ክርስትናው የመስቀል በዓል ደመራነት ተለወጠ እንጂ በፊት ደመራ የሚነደው በአዲስ ዓመት መጀመሪያ ላይ ነው። ለዚህ ማስረጃው አሁንም ድረስ ክርስቲያን ያልሆኑ የሀገራችን ሰዎች የደመራ ሥርዓት አላቸው። ይሄ የአባታቸው የኖህ ትዝታ (ማስታወሻ) ነው፤ ሲወረስ ሲዋረስ የመጣው። በዚህና በኖህ ጉዳይ ሰፊ ጥናት እያደረግሁ ነው፤ ወደፊት ይፋ ይሆናል። አንድ እዚህ ላይ ልጠቅሰው የምፈልገው፣ ሌላ አራራት የሚባል ተራራ አርመን ውስጥ አለ። ተራራው ግን በረዶ ያለበት፣ ገደላገደል፣ እንኳን መርከብ ሊያሳርፍ ለሰው ልጅ የማይመችና የማያብብ ቦታ ነው፤ ስለዚህ ያ ሊሆን አይችልም።
